Une sere o stoi tornant a cjase in machine cuant che, daûr une curve strete, mi cjati scuasit denant une cheche, che svolant basse e scjavace la strade.
La cheche e à tes çatis un ûf, che e sta puartant di cualchi bande. Po ben, forsit spauride par vêmi viodût di bot, l'ûf i scjampe des çatis e al cole sul asfalt, rompintsi. Il fat mi puarte a butâ il voli intal spielut e o viôt la cheche poiâsi su la strade e fermâsi a cjalâ l'ûf sfracaiât. Incuriosît mi fermi par viodi ce che e fâs. Viodint che e sta ferme a veglâ ce che al reste, forsit di so fi, o soi displasût. No sai ce che al passe pal cjâf a la cheche, ma mi fâs dûl.
La cheche e alce il cjavut e e viôt che la machine che le à spauride si è fermade, e che chel che al vuide al è zirât a cjalâle. “Ce aie di cjalâ chel alì!” e pense, “Che mi à ruvinât la cene. Volevi nome mangjâmi cun calme chest ûf di fasane che o vevi a pene robât dal sô nît, e cumò mi tocje bevilu”.
La fasane, tornade al nît dopo jessisi slontanade par cirî alc di mangjâ, si inacuarç subit che al mancje un ûf, e si impense intun lamp di vê viodût une cheche a svolâ tes vicinancis. Cumò, avilide di no crodi par vê pierdût un fi e aromai rassegnade, e torne a covâ i ûfs intal nît.
Une machine, rivant a manete come se il diaul i corès daûr, e fâs la curve sun dôs ruedis; la cheche che e steve bevint l'ûf, no fâs in timp a scjampâ e, tirade sot, e finìs sfracaiade.
Chel che al vuide mi viôt masse tart, nol rive a frenâ in timp e mi cjapie in plen par daûr, butantmi intal fossâl.
Il zingar, che nol jere peât cun lis cinturis, al lasse la scusse e jo o fâs un mês di ospedâl. Cence contâ che chel bintar nol jere nancje sigurât e mi è costât la machine, che e je di butâ vie.
Insome, se la cheche no ves robât chel ûf al sarès stât miôr, par ducj.
di Pauli Jacuss
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn